**Как посрещнах моите първокласници на първия учебен ден**

 **Предварителна подготовка**

 Украса на класната стая; подредени новите учебници на масичките; между всяка купчинка с учебници се подава по един нарисуван заек от двойно сгънат картон; постер с изображение на вълшебник, нарисувано кофчеже за съкровища, от което излизат лъчи и надпис: „Приятелство е моето вълшебство”; украсена картонена кутия, а в нея нарисувани върху картончета скъпоценни камъчета с изписани имената на децата; на картони с големи букви „мир”, „здраве”, „знание”, „приятелство”.

**Учител:**

 Здравейте, първокласници! Да седнем на столчетата.

 Огледайте се! Вие сте в най- красивата класна стая! С помощта на вашите родители я украсихме и подредихме за вас с много любов.

 Това е мястото, около това красиво вълшебно килимче, където ще се събираме всяка сутрин, за да се поздравим със започването на учебния ден. Тук е мястото, където ще споделяме своите мисли и вълнения. Ще бъдем заедно четири години и трябва да се уважаваме и разбираме помежду си. Ще се опознаем добре.

 Да започнем със запознанството от днес. Аз се казвам П. Петрова и ще бъда вашата учителка. Можете да се обръщате към мен с.... И преди вие да ми се представите, искам да споделя с вас една история, която научих това лято.

 Един рибар пускал мрежата си в морето както всеки ден. Случвало му се между рибата в мрежата да се оплетат най- различни странни предмети. Но този ден извадил от морето една стара стъклена бутилка. Рибарят бил любопитен и я отворил, за да види какво има в нея.

 - **Какво мислите, че открил в нея?**- /Тук децата развихрят въображението си, но със сигурност ще има поне едно, което да даде нужния ми отговор./

 Да, в бутилката имало карта на скрито съкровище!

 Разгледал я внимателно рибарят и мястото му се сторило познато. Той добре знаел скалите и пещерите край брега и се сетил къде може да е скрито съкровището. Не можел да повярва на късмета си!

 На другия ден мъжът не отишъл за риба в морето, а с картата в ръка тръгнал да броди из крайбрежните пещери. Прекосил подземна река, минал през много влажни и тъмни тунели и най- накрая в дъното видял светлина.... насред пещерата стояло едно дървено сандъче, обковано със злато, а от него струяла светлина...

 **- Какво, според вас, е имало в сандъчето?**

 **- Кое, според вас, е съкровище/богатство/?**

 **- Има ли и други неща, различни от парите, които мислите, че са богатство, които са по- ценни от съкровище? - /** Децата имат много отговори на въпроса ми, понякога наистина неочаквани ☺/

 И ние си имаме вълшебна кутия, която малко прилича на намерената от рибаря. Кой иска да я отвори и да видим какво всъщност открил той? */ Едно дете отваря кутията и изважда поставените най- отгоре картони с надписите „МИР”, „ЗДРАВЕ”, „ЗНАНИЕ”, „ПРИЯТЕЛСТВО”. Ако някой първокласник вече може да чете, ги прочита на глас./*

 И наистина рибарят бил щастлив човек! Живял в мир дълги години, радвал се на крепко здраве, имал много приятели и бил умен човек, мъдрец: често идвали за съвет при него.

 А знаете ли кое днес е най- голямото богатство за мен? Вие децата! От днес ще имам 20 нови приятели.

 Нека сега всеки от вас се представи като залепи своето име на постера с вълшебната кутия. Кой иска да ми асистира, да бъде мой помощник? */ Дете вади от кутията нарисуваните камъчета, чете написаното име, а съответното дете става и само залепя картончето на избрано от него място на постера. Този постер после стана табло на класа и беше поставено в класната стая на видно място./*

 Ето какво богатство си имаме в класната стая! Надявам се всички да се докоснем до това вълшебство, наречено „приятелство”. Обещавате ли?

 А сега какви други изненади има за вас...Нека проверим удобни ли са масичките, на които ще работим всеки ден. Моля момчетата да бъдат кавалери и отстъпят правото на момичетата първи да си изберат място.

 /*Разглеждаме буквара, тяхната първа книжка. Говорим за това, че книгите трябва да се пазят. /*

 **- Кой наднича от буквара?- /*Зайо*/ - От страх е забравил всичко, което е научил в детската градина. Да му помогнем да си спомни. Напишете от вътрешната страна на листа буквите и цифрите, които знаете. Нарисувайте своя рисунка. /***Тези първи работи на учениците остават в мен. Те ми дават първи впечатления ит децата и остават за спомен от първия учебен ден. Връщам им ги в края на четвърти клас, когато те събуждат различни емоции у деца и родители.*/

 Поставям първото домашно на учениците: да си приготвят чантата за следващия ден. Получават подаръци, приготвени от мен и от родителите.

Пепа Петрова

Старши учител в Начален етап

ОУ „Мати Болгария”

Град Казанлък